ದರೋಡೆಗೆ ಸಂಚು : ಆರೋಪಿ ಬಂಧನ ಮಂಗಳೂರು, ನ.12: ದರೋಡೆಯಲ್ಲಿ ಸಂಚು ರೂಪಿಸಿದ ಆರೋಪದಲ್ಲಿ ವ್ಯಕ್ತಿಯನ್ನು ಬಜ್ಪೆ ಪೊಲೀಸರು ಗುರುವಾರ ನಸುಕಿನ ಜಾವ ಬಂಧಿಸಿದ್ದಾರೆ. ದೇರಳಕಟ್ಟೆ ನಿವಾಸಿ ತನ್ವೀರ್ 23 ಬಂಧಿತ ಆರೋಪಿ. ಇನ್ನು ನಾಲ್ವರು ಆರೋಪಿಗಳು ಪರಾರಿಯಾಗಿದ್ದಾರೆ ಎಂದು ಪೊಲೀಸರು ತಿಳಿಸಿದ್ದಾರೆ. ಘಟನೆ ವಿವರ: ಬಜ್ಪೆ ಪೊಲೀಸರು ಗುರುವಾರ ನಸುಕಿನಜಾವ 4:30ಕ್ಕೆ ಅಡ್ಡೂರು ಚೆಕ್ ಪೋಸ್ಟ್ ಬಳಿ ವಾಹನಗಳನ್ನು ತಪಾಸಣೆ ನಡೆಸುತ್ತಿ ದ್ದರು. ಈ ವೇಳ ಕೈಕಂಬ ಕಡೆಯಿಂದ ಅಡ್ಡೂರು ಕಡೆಗೆ ಕೆಂಪು ಬಣ್ಣದ ಕಾರನ್ನು ಚಾಲಕನು ವೇಗವಾಗಿ ಚಲಾಯಿಸಿಕೊಂಡು ಬರುತ್ತಿದ್ದ. ಪೊಲೀಸ್ ಸಿಬ್ಬಂದಿ ಕಾರನ್ನು ನಿಲ್ಲಿಸುವಂತೆ ಸೂಚನೆ ನೀಡಿದಾಗ ಕಾರಿನ ಚಾಲಕನು ಕಾರನ್ನು ನಿಲ್ಲಿಸುವಂತೆ ಮಾಡಿ ಒಮ್ಮೆಲೆ ತಿರುಗಿಸಿ ರಿವರ್ಸ್ ಹೋಗಲು ಪ್ರಯತ್ನಿಸಿದ್ದಾನೆ ಎಂದು ಪೊಲೀಸರು ಮಾಹಿತಿ ನೀಡಿದ್ದಾರೆ. ಈ ವೇಳೆ ಆರೋಪಿಗಳ ಕಾರನ್ನು ಅಡ್ಡ ಹಾಕಿ ನಿಲ್ಲಿಸಿದಾಗ ಕಾರಿನಲ್ಲಿದ್ದವರ ಪೈಕಿ ತನ್ವೀರ್ ಎಂಬವರನ್ನು ವಶಕ್ಕೆ ಪಡೆಯಲಾಯಿತು. ಇದೇ ಸಂದರ್ಭ ಕಾರಿನಲ್ಲಿದ್ದ ಮುಸ್ತಫಾ, ಸಿಯಾಬ್, ಅರ್ಫಾಝ್ ಮತ್ತು ಜುನೈದ್ ಪರಾರಿಯಾಗಿದ್ದಾರೆ. ಆರೋಪಿಗಳು ಹಗ್ಗ, ಕತ್ತಿ, ಚೂರಿ ಮತ್ತು ಮೆಣಸಿನ ಹುಡಿಯನ್ನು ಕಾರಿನಲ್ಲಿ ಇರಿಸಿಕೊಂಡು ದರೋಡೆಗೆ ಸಂಚು ರೂಪಿಸಿದ್ದರು ಎಂದು ಪೊಲೀಸರು ತಿಳಿಸಿದರು. ಕೃತ್ಯಕ್ಕೆ ಬಳಸಲು ಉದ್ದೇಶಿಸಿದ್ದ ಕಾರು, ನೈಲಾನ್ ಹಗ್ಗಗಳು, ಸಪೂರ ಉದ್ದದ ಚೂರಿ1, ಮಡಚುವ ಸಣ್ಣ ಚೂರಿ1, ಕಬ್ಬಿಣದ ಗೂಟ1, ಮೆಣಸಿನ ಹುಡಿಯ ಪ್ಯಾಕೆಟ್1 ಮತ್ತು ಮೊಬೈಲ್ ಪೋನ್ವೊಂದನ್ನು ಪೊಲೀಸರು ಸ್ವಾಧೀನ ಪಡಿಸಿಕೊಂಡಿದ್ದಾರೆ. ಈ ಕುರಿತು ಬಜ್ಪೆ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ.